Nog 'n skoolkind dood tydens messtekery | Netwerk24
Nog 'n skoolkind dood tydens messtekery
Deur Charné Kemp 25 September 2018 18:30
'n Leerling is Maandag in die Noord-Kaap dood ná 'n messtekery by 'n studiedag by 'n hoërskool in Richmond.
Dit volg op etlike voorvalle van geweld in skole oor die land heen, waarvan drie oor die afgelope twee maande in die Noord-Kaap was. Dié voorvalle was in Upington, Kuruman en De Aar.
Geoffrey van der Merwe, woordvoerder van die departement van onderwys, sê hulle betreur die jongste voorval.
Skolegeweld in die Noord-Kaap neem toe.Foto: Verskaf
"Dit was nie op 'n amptelike skooldag nie. Die skool het gereël dat leerlinge skool toe kom om agterstallige werk in te haal. Bykomende klasse is aangebied.
"Dit was tydens dié verrigtinge dat twee gr. 8-leerlinge (albei 15) van die skool wat die geleentheid bygewoon het, mekaar met messe aangeval het. Een van die leerlinge is noodlottig beseer.
"Maatskaplike werkers is na die skool ontbied om berading te gee.
"Hoewel die voorval nie verband hou met amptelike skoolbedrywighede nie, is ons bekommerd oor die toename in geweld onder leerlinge.
"Dit is 'n duidelike bewys van die soort bedrywighede waarmee leerlinge en kinders hulself buite skoolverband besig hou."
Hy sê 'n dissiplinêre proses volg binnekort.
"Ons doen 'n beroep op ouers om kinders oor selfrespek te leer en hoe om dit te alle tye toe te pas.